DIRETTIVA 2009/80/KE TAL-PARLAMENT EWROPEW U TAL-KUNSILL
tat-13 ta’ Lulju 2009
dwar l-identifikazzjoni ta’ kontrolli, tell-tales u indikaturi għal vetturi bil-mutur b’żewġ jew bi tliet roti
(Verżjoni kodifikata)
(Test b’relevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea,u b’mod partikolari l-Artikolu 95 tiegħu,
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Filwaqt li jaġixxu skont il-proċedura stabbilita fl-Artikolu 251 tat-Trattat (2).
Billi:
(1)
Id-Direttiva tal-Kunsill 93/29/KE tal-14 ta’ Ġunju 1993 dwar l-identifikazzjoni ta’ kontrolli, tell-tales u indikaturi għal karozzi b’żewġ jew bi tliet roti (3) ġiet emendata b’mod sostanzjali (4). Għal iktar ċarezza u razzjonalità, id-Direttiva msemmija għandha tiġi kodifikata.
(2)
Id-Direttiva 93/29/KE hija waħda mid-Direttivi separati dwar is-sistema tal-approvazzjoni tat-tip KE prevista mid-Direttiva tal-Kunsill 92/61/KEE tat-30 ta’ Ġunju 1992 dwar l-approvazzjoni tat-tip ta’ vetturi bil-mutur b’żewġ roti jew bi tlieta, kif sostitwita permezz tad-Direttiva tal-Parlament Ewropew u tal-Kunsill 2002/24/KE tal-Parlament Ewropew u tal-Kunsill tat-18 ta’ Marzu 2002 li għandha x’taqsam mal-approvazzjoni tat-tip ta’ vetturi bil-mutur b’żewġ roti jew bi tlieta (5) u tistabbilixxi preskrizzjonijiet tekniċi dwar id-disinn u l-kostruzzjoni ta’ vetturi bil-mutur b’żewġ roti fir-rigward tal-identifikazzjoni ta’ kontrolli, tell-tales u indikaturi. Dawn il-preskrizzjonijiet tekniċi jikkonċernaw l-approssimazzjoni tal-liġijiet tal-Istati Membri sabiex jippermettu li l-applikazzjoni tal-proċedura tal-approvazzjoni tat-tip KE prevista mid-Direttiva 2002/24/KE, fir-rigward ta’ kull tip ta’ vettura. Għalhekk, id-dispożizzjonijiet stabbiliti mid-Direttiva 2002/24/KE dwar sistemi tal-vetturi, komponenti u l-elementi tekniċi separati japplikaw għal din id-Direttiva.
(3)
Sabiex jiġi ffaċilitat l-aċċess għas-swieq ta’ pajjiżi non-Komunitarji għandha teżisti ekwivalenza bejn ir-rekwiżiti ta’ din id-Direttiva u dawk tar-Regolament Nru 60 tal-Kummissjoni Ekonomika tan-Nazzjonijiet Uniti għall-Ewropa (6) (UNECE).
(4)
Din id-Direttiva għandha tkun bla ħsara għall-obbligi tal-Istati Membri rigward il-limiti ta’ żmien għat-traspożizzjoni fil-liġi nazzjonali u l-applikazzjoni tad-Direttivi stabbiliti fl-Anness III, Parti B,
ADOTTAW DIN ID-DIRETTIVA:
Artikolu 1
Din id-Direttiva tapplika għall-identifikazzjoni ta’ kontrolli, tell-tales u indikaturi għat-tipi kollha ta’ vetturi kif imsemmija fl-Artikolu 1 tad-Direttiva 2002/24/KE.
Artikolu 2
Il-proċedura għall-għoti tal-approvazzjoni tat-tip KE ta’ komponent fir-rigward tal-identifikazzjoni ta’ kontrolli, tell-tales u indikaturi għal tip ta’ vettura bil-mutur b’żewġ jew bi tliet roti u l-kundizzjonijiet li jirregolaw il-moviment liberu ta’ dawn il-vetturi għandhom ikunu kif stabbiliti fil-Kapitoli II u III tad-Direttiva 2002/24/KE.
Artikolu 3
1. Skond id-dispożizzjonijiet tal-Artikolu 11 tad-Direttiva 2002/24/KE, l-ekwivalenza bejn ir-rekwiżiti stabbiliti f’din id-Direttiva u dawk stabbiliti fir-Regolament UNECE Nru 60 hi b’din rikonoxxuta.
2. L-awtoritajiet tal-Istati Membri li jagħtu l-approvazzjoni tat-tip KE ta’ komponent għandhom jaċċettaw approvazzjonijiet skont ir-rekwiżiti tar-Regolament UNECE imsemmi fil-paragrafu 1 kif ukoll il-marki tal-approvazzjoni tat-tip ta’ komponent bħala alternattiva għall-approvazzjonijiet korrispondenti mogħtija skont ir-rekwiżiti ta’ din id-Direttiva.
Artikolu 4
Din id-Direttiva tista’ tiġi emendata skont il-proċedura msemmija fl-Artikolu 18(2) tad-Direttiva 2002/24/KE sabiex:
(a)
tieħu kont ta’ xi emendi għar-Regolament UNECE imsemmi fl-Artikolu 3;
(b)
l-Annessi I u II jiġu addattati għall-progress tekniku.
Artikolu 5
1. L-Istati Membri m’għandhomx, għal raġunijiet relatati mal-identifikazzjoni ta’ kontrolli, tell-tales u indikaturi:
-
jirrifjutaw li jagtħu approvazzjoni tat-tip KE għal tip ta’ vettura bil-mutur b’żewġ jew bi tliet roti, jew
-
jipprojbixxu r-reġistrazzjoni, il-bejgħ jew id-dħul fis-servizz ta’ vetturi bil-mutur b’żewġ jew bi tliet roti,
jekk l-identifikazzjoni ta’ kontrolli, tell-tales u indikaturi tikkonforma mar-rekwiżiti ta’ din id-Direttiva.
2. L-Istati Membri għandhom jirrifjutaw li jagħtu approvazzjoni tat-tip KE għal kwalunkwe tip ġdid ta’ vettura bil-mutur b’żewġ jew bi tliet roti għal raġunijiet relatati mal-identifikazzjoni ta’ kontrolli, tell-tales u indikaturi jekk ir-rekwiżiti ta’ din id-Direttiva ma jiġux sodisfatti.
3. L-Istati Membri għandhom jikkommunikaw lill-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fil-kamp kopert b’din id-Direttiva.
Artikolu 6
Id-Direttiva 93/29/KEE, kif emendata mid-Direttiva elenkata fl-Anness III, Parti A hija mħassra, bla ħsara għall-obbligi tal-Istati Membri rigward il-limiti ta’ żmien għat-traspożizzjoni fil-liġi nazzjonali u l-applikazzjoni tad-Direttivi fl-Anness III, Parti B.
Ir-referenzi għad-Direttiva mħassra għandhom jinftiehmu bħala referenzi għal din id-Direttiva u għandhom jinqraw skont it-tabella ta’ korrelazzjoni fl-Anness IV.
Artikolu 7
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Għandha tapplika mill-1 ta’ Jannar 2010.
Artikolu 8
Din id-Direttiva hija indirizzata lill-Istati Membri.
Magħmula fi Brussell, it-13 ta’ Lulju 2009.